<classify> BENKI ya Maendeleo ya Kilimo TADB na Benki ya Stanbic wamesaini makubaliano ya kuwakopesha vifaa na nyenzo za kilimo wafanyakazi wa sekta za umma na binafsi ili kuchagiza maendeleo na ukuaji wa sekta ya kilimo na mifugo nchini. Akizungumza baada ya kusaini randama ya makubaliano hayo, Mkurugenzi Mtendaji wa TADB, Japhet Justine alisema kuimarika kwa sekta ya kilimo na mifugo kutafanikisha azma ya Serikali ya Awamu ya Tano ya kujenga uchumi wa kati na viwanda ifikapo mwaka 2025.Makubaliano haya baina ya TADB na Stanbic yatasaidia sana wafanyakazi kunufaika na mikopo hiyo kutokana na uzoefu wa wenzetu wa Stanbic walionao katika eneo hili na hasa katika kushughulika na wafanyakazi, alisema.Justine aliongeza kuwa makubaliano hayo ni ya kimkakati zaidi kwa kuwa Stanbic wana matawi katika maeneo mengi nchini hali itakayorahisisha kuwafikia wananchi wengi.Stanbic wapo katika maeneo mengi ya kimkakati kama Mwanza, Mbeya, Arusha na Dodoma hali ambayo itasaidia sana katika kuwafikia walengwa ambao ni wafanyakazi katika sekta za umma na binafsi, alisisitiza. Alipongeza hatua mbali mbali zinazochukuliwa na mabenki ya biashara nchini katika kuunga mkono jitihada za Rais John Magufuli za kuhakikisha wakulima wa ngazi zote wananufaika na shughuli zao za kilimo, na kuongesza kwamba makubaliano hayo nayo yamelenga kufanikisha azima hiyo. Mkuu wa Kitengo cha Biashara wa Stanbic, Fredrick Max alisema benki yao imejipanga kutekeleza makubaliano hayo kama walivyoshirikiana na TADB katika makubaliano ya Machi mwaka huu juu ya mnyororo wa thamani wa mazao mbali mbali. Aidha, Max alisema makubaliano hayo yamelenga kuwakopesha wakulima vifaa na nyenzo za kilimo kama matrekta, mashine za kuvunia mazao, mashine za kuchakata mazao pamoja na magari ya kubebea mizigo.Makubaliano haya yamekuwa ni mwendelezo baina ya benki hizi mbili kwani mapema mwaka huu TADB na Stanbic waliingia makubaliano ya mnyororo wa thamani ili kumkwamua mkulima kwa kukifanya kilimo kiwe na tija kwake kwa kuongezea thamani mazao yake.  <topic>: kitaifa 